VG Helg skrev lørdag om norske helsebyråkrater som dro på dyr og hemmelig konferanse i Canada, der skattebetalerne selv betaler regningen.

Fagdirektør i Helse Vest, Baard-Christian Schem deltok. Foto: Helse Vest





Baard-Christian Schem i Helse Vest var en av dem som deltok på konferansen. Han er blant dem som ikke har problemer med å forsvare at han reiste.



– Det var tre intense dager fulle av program, sier Schem til NRK.





Han har jobbet som fagdirektør i Helse Vest i over et år nå, og kom fra stillingen som overlege ved kreftavdelingen på Haukeland Universitetssykehus.

Flere i Helse Vest-ledelsen deltok

Direktør i Helse Vest, Herlof Nilsen måtte melde avbud. Foto: Helse Vest

Schem dro til Canada i fjor høst sammen med økonomi- og finansdirektør i Helse Vest, Per Karlsen. Administrerende direktør Herlof Nilssen var også påmeldt konferansen, men måtte melde avbud kort tid før avreise.

I en lengre reportasje i lørdagens utgave av VG Helg avsløres det at et titalls norske helsebyråkrater gjennom flere år har brukt offentlige midler for å delta på det omstridte World Health Executive Forum i Montreal i Canada.

– Av bildene i VG kan man få inntrykk av at møtelokalet nærmest er et slott. Det er ikke riktig. Dette var en stor og gammel villa sentralt i Montreal som er bygd om for å kunne huse mellomstore møter. Standarden var utmerket, men helt tilsvarende det man finner under møter og kurs på svært mange norske hotell, sier Schem.

Norge er et lite land og en andedam. Da er det av og til behov for eksponering fra større og andre farvann. Baard-Christian Schem i Helse Vest

Vanlig å dra ut for å få inputs

Som lege er Schem vant til å dra på internasjonale kongresser for å holde seg oppdatert rent faglig. Norske leger drar på slike turer rundt én gang i året. Men Schem påpeker at det ikke finnes mange slike konferanser for helsetopper.



– Jeg vet ikke om lignende konferanser, sier Baard-Christian Schem.

I Montreal var det felles sesjoner med rundt 70 tilstedeværende i salen, med innlegg og paneldebatter, i tillegg til gruppearbeid.

Hemmelig privat og lukket klubb

I følge VG , legger konferansen stor vekt på anonymitet og diskresjon. Konferansen er også drevet av et privat selskap og krever nærmere 30 000 kroner i konferanseavgift for hver av deltakerne. I tillegg må de dekke reise og opphold.

– Jeg vil si som min kollega Per Karlsen: Det ble ikke sagt noen ting under møtene som ikke kunne vært sagt offentlig, sier fagdirektøren.

Forstår hvorfor det ble dyrt

Schem mener det går et skille mellom konferansen han dro på og andre konferanser han har vært på tidligere.



– I Canada var alt finansiert av deltakeravgiften. Der var nok også flere av foredragsholderne honorert. På andre kliniske konferanser jeg har vært på, stiller gjerne forskere opp gratis fordi det er en ære.

Det ble ikke sagt noen ting under møtene som ikke kunne vært sagt offentlig. Baard-Christian Schem i Helse Vest

Helseutfordringene løses annerledes

– Det var svært interessant å møte personer fra ulike lederposisjoner fra hele verden, sier fagdirektøren i Helse Vest.



Han setter fokus på at helseutfordringene er de samme verden over, men måten man løser dem på er svært ulike.

– Man tenker annerledes i hvert sitt land. Og det er også store forskjeller på hvordan man driver helseforetak bare innad i Euopa. Dette var noe av det vi diskuterte, konstaterer Baard-Christian Schem.

Og legger til at Norge er et lite land og en andedam. Da er det av og til behov for eksponering fra større og andre farvann.

Kritisk til pengebruken

De norske helselederne som dro på seminar får nå kritikk fra Stortinget, skriver VG.

– De har vist dårlig dømmekraft, sier Anders Anundsen (Frp) som er leder av Kontroll- og konstitusjonskomiteen på Stortinget.

Nå vil han ta opp spørsmålet neste gang kontroll- og konstitusjonskomiteen behandler selskapskontroll.